**Протокол**

**круглого стола “Национальная школа: достижения и тенденции развития”, приуроченного к 25-летию принятия**

**Концепции обновления и развития национальной школы Республики Саха (Якутия)**

**23 мая 2016 г.**

Присутствовало: 86 человек.

Время проведения: 16:00.

Место проведения: ЯГНГ, г. Якутск.

Рабочий языки: якутский, русский.

Выставка учебно-методической литературы.

**Модераторы:**

1. Шамаев Иван Иванович, *доктор физ.-мат.наук, директор Республиканского лицея-интерната, народный депутат Государственного Собрания (Ил Тумэн) РС(Я).*
2. Шамаева Виктория Спиридоновна, *старший преподаватель кафедры социальной и этнической психологии, заместитель директора по учебной работе Института психологии СВФУ им. М.К. Аммосова.*
3. Попова Галина Семеновна, *к.п.н., профессор кафедры культурологии ИЯКН СВ РФ СВФУ им. М.К. Аммосова;*
4. Чехордуна Екатерина Петровна, *к.п.н., лаборатории этнокультурного образования Пединститута СВФУ им. М.К. Аммосова.*
5. Семенова Светлана Степановна, *к.п.н., директор ФГБНУ «Институт национальных школ РС (Я)»*
6. Шадрин Вячеслав Иванович, *Вице-президент Ассоциации коренных малочисленных народов Севера РС (Я).*
7. Тимофеева Надежда Константиновна, *директор Саха политехнического лицея г. Якутска, депутат Якутской Городской Думы.*
8. Сивцева Марина Васильевна, *главный специалист отдела стратегии, анализа и мониторинга Министерства образования РС (Я).*

**Повестка дня:**

1. Реализация права обучения и воспитания детей на их родном языке с дошкольного возраста до окончания средних учебных заведений.
2. Формирование интеллектуальных способностей и нравственных качеств детей с учетом этнопсихологических особенностей познавательных процессов и традиций народной педагогики.
3. Приобщение подрастающего поколения к национальной культуре, обычаям и традициям родного народа, к его духовным и нравственно-этическим ценностям в детских учреждениях, национальных учебно-воспитательных заведениях, сочетание национальной и общечеловеческой культур.
4. Стержневой характер национально-регионального компонента в структуре предметов познавательного цикла, эстетического и духовного воспитания, физической и трудовой подготовки.
5. Создание условий для возрождения языков малочисленных народов Севера, расширение и функции как языка дошкольного воспитания и школьного обучения.
6. Разнообразие типов национальных школ и учебных заведений, дошкольных и детских учреждений, вариативность учебных планов в зависимости от местных условий и уровня развития детей.
7. Подготовка детей к жизни и труду в реальной действительности, учет требований, возникающих при переходе к новым экономическим отношениям.

**Эҕэрдэ тыл:**

***Кривошапкин Андрей Васильевич, Аҕыйах ахсааннаах хотугу норуоттар ассоциацияларын бэрэсидьиэнэ.***

Эҕэрдэ тыл.

-Е.П. Жирков үлэтин үрдүктүк сыаналыыбын. Билиҥҥи былдьаһыктаах кэмҥэ Национальнай оскуолалары чинчийэр институту Саха Өрөспүүбүлүкэтин бас билиитигэр төннөрөн, бүтүн өрөспүүбүлүкэ киэн туттуута, баайа буоларыгар этии киллэрэбин. Биһиги национальнай өрөспүүбүлүкэ эрээрибит үөрэх-иитии боппуруоһа федеральнай таһымҥа быһаарыллар.

Концепция саха омук эрэ боппуруоһа буолбатах, Саха сиригэр олорор аҕыйах ахсааннаах омук эмиэ тыын боппуруоһа. Онон үлэ бу норуоттары кытта тэҥҥэ барара ирдэнэр.

***Торотоев Гаврил Григорьевич, М.К. Аммосов аатынан ХИФУ Хотугулуу-Илиҥҥи норуоттарын тылларын уонна култуураларын институтун дириэктэрэ.***

Эҕэрдэ тыл.

-Үбүлүөйдээх төгүрүк остуолбут 7 хайысханан үлэлиэҕэ. Маннык тэрээһин 5 сыл буола-буола ыытыллар. Онон туох ситиһиилээхпитин, туох харгыстар баалларын ырытар, түмүк таһаарар тэрээһин быһыытынан барыаҕа.

***Гуляев Василий Васильевич, Үөрэх миниистирин солбуйааччы***.

Эҕэрдэ тыл.

-Биһиги өрөспүүбүлүкэбитигэр 120-тэн тахса араас омук олорор. Орто уопсай үөрэхтээһиҥҥэ уопсайа өрөспүүлүкэ үрдүнэн 2014-2015 үөрэх дьылыгар 649 оскуола баар. Манна 52 тыһыынчаттан тахса оҕо үөрэнэр.

729 оҕо саадыттан 502 тэрилтэ 27.011 оҕону сахалыы иитэр. 13 оскуолаҕа эбээн, 11 оскуолаҕа эбэҥки, 2 оскуолаҕа юкагир, 1 оскуолаҕа чукча, 1 оскуолаҕа долган тылын үөрэтэбит. Бу тэрилтэлэргэ уопсайа 1791 оҕо үөрэнэр.

Оскуолаларга саха тылын, литературатын уонна төрүт култууратын, хотугу аҕыйах ахсааннаах омуктар тылларынан үөрэх предметтэрин биэриигэ 1078 учуутал үлэлии-хамсыы сылдьарыттан 32%-на үрдүк категориялаах учууталлар.

ФГОС киириитигэр сахалыы учебниктарынан дэлэйдик хааччыйыы, аныгылыы ис хоһоонноох үөрэх кинигэлэрин оҥоруу соруга турар. Бу сорукка Үөрэх минмитиэристибэтэ, Национальнай оскуолалары чинчийэр научнай институт, Хотугулуу-илиҥҥи федеральнай университет, Бичик кинигэ кыһата биир санаанан үлэлиибит. Маны таһынан Дани-Алмас кинигэ таһаарар киин бу күннэргэ үөрэх кинигэтин таһаарарга көҥүл ылан бу хайысхаҕа үлэлиир кыахтанна.

Быйыл кэнсиэпсийэ 25 сыла, тылы үөрэтии кэнсиэпсийэтинэн үлэлээбиппит 15 сыла. Билигин саха тылын уонна литературатын, саха оскуолаларыгар нуучча тылын, хотугу аҕыйах ахсааннаах омуктар төрөөбүт тылларын уонна литератураларын үөрэтии концепцияларын саҥардан оҥоруу сыала турар. Күһүҥҥү буолар улахан мунньахха бу боппуруостар тосхоллорун ырытыахпыт, киэҥ араҥаҕа дьүүлгэ таһаарыахпыт. Онон бу күүстээх үлэҕэ убаастабыллаах коллегалар бииргэ үлэлиэхпит диэн эрэнэбит.

Ону тэҥэ Үөрэх миниистирэ Ф.В. Габышева төрөөбүт тыл уонна сурук-бичик күнүгэр – үрдүк уонна орто профессиональнай үөрэх кыһатын ситимигэр саха тылын уонна литературатын үөрэтии кэнсиэпсийэтин оҥоруохха наада диэн этэн турар, бу этиини өйүөххэ диэн санаабын этэбин.

Түмүккэ, баай историялаах, култууралаах, үгэстэрдээх үөрэхпит тиһигэр, федеральнай государственнай үөрэх стандартыгар тирэҕирэн, Россия атын регионнарын уонна Аан дойду бастыҥ уопутун иҥэринэн инники күөҥҥэ сылдьарбыт курдук үлэлиэххэ.

***Семенова Светлана Степановна, пед.н.х., Саха Өрөспүүбүлүкэтин Национальнай оскуолаларын чинчийэр научнай институт дириэктэрэ.***

Эҕэрдэ тыл.

-Биһиги өрөспүүбүлүкэбит олус ураты өрөспүүбүлүкэ буолар. Маны дойдубут тас өттүгэр, Россия атын регионнарыгар, Москваҕа, Санкт-Петербурга араас элбэх тэрээһиннэргэ сылдьан ордук күүскэ өйдүүбүт уонна бэлиэтии көрөбүт. Национальнай оскуолалары саҥардан сайыннарыы кэнсиэпсийэтэ аан бастакынан биһиги өрөспүүбүлүкэбитигэр ылыллыбытын тоһоҕолоон бэлиэтиибит. Биһиги уопуппутун атын регионнар ылан туһаналлар.

Национальнай оскуолалары чинчийэр институт научнай тэрилтэ буолан икки сүрүн хайысханан салайтаран үлэлиир.

* Оҕо саадыгар, оскуолаҕа төрөөбүт тылынан иитии-үөрэтии
* Аҕыйах ахсааннаах омуктар тылларынан иитии-үөрэтии.

Кэлин агрооскуолаларга төрүт дьарыгы иитиинэн-үөрэтиинэн ылсан үлэлиибит.

Кэлин наукаҕа реформа буолан араас күчүмэҕэйдэр үөскээннэр биһиги институтуппут харгыстары көрсөр. Онон институт Саха Өрөспүүбүлүкэтин бас билиитигэр кэлэрэ буоллар саха оҕотун сайыннарыыга, иитиигэ-үөрэтиигэ үлэ өссө күүстээхтик барыа этэ.

***Торотоев Гаврил Григорьевич, М.К. Аммосов аатынан ХИФУ Хотугулуу-Илиҥҥи норуоттарын тылларын уонна култуураларын институтун дириэктэрэ***.

-1923 сыллаахтан саха омук төрөөбүт тылынан үөрэнэр кыахтаах. Манна чулуу уолаттарбыт М.К. Аммосов, П.А. Ойуунускай, И.Н. Барахов туруорсан ситиспиттэрэ. 1939 сылга диэри олус көҥүллүк, таһаарыылаахтык үлэлээбиттэр эбит. Онтон репрессия буолан 52 сыл устата төрөөбүт тылынан үөрэтии күлүккэ хаалан хаалбыт. Ону кэмигэр кэнсиэпсийэ ылыныллан, норуокка тыын биэрэн сахалыы иитии-үөрэтии сайдыытыгар төһүү буолбут диэн сыаналыыбыт. Мантан саҕалаан 40-ча тиэрмин тылдьыта оҥоһуллубут. Билигин оскуолаҕа сөптөөх, оҕо туһанарыгар аналлаах тиэрмин тылдьыттара наадалар.

***Попова Матрена Петровна, «Айылгы» общественнай тэрилтэ салайааччыта.***

-Кэнсиэпсийэ биир сүрүн ситиһиитинэн Саха государственнай университетыгар саха филологиятын уонна култууратын факультета арыллыытын бэлиэтиибин. Онон биһиги онно үөрэммит кэнсиэпсийэ ыччата буолабыт.

«Айылгы» түмсүүнү 1996 сыллаахтан пед.н.дуоктара А.И. Петрова саҕалаан үлэлэппитэ. Манна общественность, төрөппүт уһуктан саха кылаастарын, группаларын арыйыыга үлэ барбыта.

Билигин да проблема элбэх. Төрөппүт төһө да оҕотун сахалыы үөрэтиэн баҕарбытын иһин сахалыы группа, кылаас арыллара олус ыарахан. Ол эрэн үлэ барар. Кэлэр мунньахха элбэх идеялаах, этиилээх кэлиэххэ.

**1 хайысха. Оҕо оскуолаҕа киириэн инниттэн орто үөрэҕи ылыар диэри төрөөбүт тылынан иитиллэр-үөрэтиллэр быраабын хааччыйыы.**

**Шамаев Иван Иванович, *физ.-мат.наука дуоктара, Өрөспүүбүлүкэтээҕи лицей-интернат дириэктэрэ, Ил Түмэн норуодунай депутата.***

-Бу тэрээһин бэлэмнэнии мунньах буолар.

Үөрэтэр предметтэрбитин сахалыы үөрэтии диэн тиэмэ 25 сыл тухары актуальнай. Манна саҥаттан үлэ барара ирдэнэр. Сүрүн проблемабыт идэлээхтэр профессиональнай сообществоларын тэрийии буолар. Улуустартан, нэһилиэктэртэн чахчы бу боппуруоска ыалдьар дьону түмэн үлэлииргэ ыҥырабын.

***Филиппов Гаврил Гаврильевич, ф.н.д., ХИФУ профессора.***

-Сахабыт сиригэр төрөөбөт тылынан үөрэтии боппуруоһа 1913 сылга С.А. Новгородов Россия таһымыгар туруорбута. Бу туруорсуу 1922 сыллаахха диэри барбыта.

Онтон 1989 сыллаахха төрөөбүт тылынан иитии-үөрэтии төрүт быһыытынан оҥоһуллан 1991 сыллаахха сударыыстыба докумуона буолан олоххо киирбитэ.

Оҕону оскуолаҕа уонна оҕо саадыгар омук быһыытынан уратытын учуоттаан үөрэтиллиэхтээх диибит эрээри бу боппуруоһу науканан ситэ хааччыйбакка сылдьабыт. Науката хааччыллыбатаҕына ситиһиитэ суох буолар.

Иккис этиим – сокуонунан хааччыллыы. Төрөөбүт тылынан үөрэтиини сыал-сорук эрэ курдук буолуо суохтаах. Манна Ил Түмэн депутаттара, салайааччылар ылсан үлэлииллэрэ наада.

Үсүһүнэн – каадыр боппуруоһа. Каадырынан хааччыллыы олус мөлтөх. Төрөөбүт тылынан үөрэтэр математиктар, физиктар историктар суохтар. Олору бэлэмнээн таһаарыыга үлэлиэх. Билиҥҥи үрдүк үөрэх стандарда көҥүллүүр. Үөрэх министиэристибэтэ үрдүк үөрэх кыһатын кытта бу компетенцияларга эппиэтиир үлэһиттэринэн хааччыйыахтаах диэн дуогабар түһэрсиэхтээх.

Билигин Үөрэх министиэристибэтэ уонна оскуола дьаһанар компетенцияларын быһаарыахха наада. Тоҕо диэтэр төрөөбүт тылынан үөрэтиини, төрүт култуура предметтэрин үөрэтиини оскуола бэйэтэ быһаарар буолла. Оччоҕо саха тылын судаарыстыба тылын быһыытынан үөрэтиини Үөрэх министиэристибэтэ хонтуруоллуур, дьаһайар кыаҕа суох курдук. Маны күһүҥҥү форумҥа ырытыһыах.

***Спиридонова Наталья Ивановна, Саха Өрөспүүбүлүкэтин Национальнай оскуолаларын чинчийэр научнай институт научнай үлэһитэ.***

-Биһиги этиибит икки тылынан үөрэтии эйгэтигэр оскуола оҕолоругар сөптөөх икки тылынан оҥоһуллубут тылдьыттар, ыйынньыктар оҥоһуллаллара ирдэнэр. Математика тиэрминнэрэ чопчуланан хааллахтарына атын да предметтэргэ сааһыланыы түргэнник барыа этэ.

Ону тэҥэ маны сааһылыырга, дьүүллэһэргэ профессиональнай-сообществолары, экспертнай группалары тэрийиэххэ.

***Потапов Виктор Филиппович, учуутал*.**

-Физиканы сахалыы үөрэтэн кэллим. Куорат оҕото сахалыы эйгэттэн тэйбитэ үөрэтэри атахтыыр. Улууска саха эйгэтигэр сылдьар оҕо үөрэҕи түргэнник ылынар эбит.

***Ефремова Надежда Анатольевна,******фил.н.к, М.К. Аммосов аатынан ХИФУ, ХИНТуоКИ «Тылбаас уонна лингвостилистика» лабораториятын салайааччыта.***

-Биһиги лаборатория 100-тэн тахса үөрэх кинигэлэрин тылбаастаан таһаардыбыт.

* Тиэрмини тылбаастааһыны биир тиһиккэ киллэрии. Үөрэх предметтэригэр кылгас тылдьыттары оҥоруу.
* Учебниктары тылбаастааһыны бөлөххө биэриэххэ наада. Бу бөлөххө хайаан да тыл үөрэхтээҕэ, учуутал-практик, корректор киириэхтээх.
* Тылбаас хаамыытын уонна хаачыстыбатын хонтуоруоллуур бөлөх тэриллиэн ол эбэтэр бу соругу государственнай тэрилтэ, киин сүгүөн наада. Билигин, кистэл буолбатах,бириэмэҕэ хааттаран хаачыстыбалаах үлэ тахсыбат.

***Кысылбаиков Илья Гаврильевич, РЛ математикаҕа учуутала.***

-Ханнык баҕарар оҕо, ханнык баҕарар науканы төрөөбүт тылынан эрэ үчүгэйдик ылынар. Онон сахалыы үөрэтии инники күөҥҥэ тахсыахтаах.

***Никитина Вилюяна Николаевна, «Туймаада» төрөппүттэр түмсүүлэрин салайааччыта.***

-Оҕону сахалыы иитиини оҕо уһуйааныттан саҕалыахха наада. Оҕо элбэх бириэмэтин оскуолаҕа уонна оҕо саадыгар атаарар. Биллэн турар дьиэ кэргэҥҥэ иитии эмиэ туспа боппуруос.

Тиэрмин ис хоһоонугар эмиэ болҕомтону ууруохха. Билиҥҥи кинигэлэр туруору тылбаастар. Оҕо бэйэтин эйгэтиттэн ылыллыбыт матырыйаал суох.

Алын сүһүөҕү түмүктүүргэ хонтуруолунай, бэрэбиэркэлиир үлэлэр нууччалыы тылынан бараллар. Манна төрөппүккэ уонна үөрэнээччигэ сахалыы дуу, нууччалыы толорорун талар кыах бэриллэрэ наада.

Улуус кииннэригэр сахалыы иитии-үөрэтии хаамыытын бэрэбиэркэлиир общественнай хонтуруолу олохтуурга этиилээхпин.

***Гаврил Васильевич Баишев, РЛ физика учуутала.***

-Төрөппүттэри кытта үлэ барыахтаах. Наставниктар наадалар.

**2 хайысха. Оҕо өйө-санаата, майгыта-сигилитэ сайдарыгар омук психологиятын уратыларыгар олоҕуруу, норуот ыччатын иитэр үгэстэрин туһаныы.**

***Шамаева Виктория Спиридоновна, ХИФУ Психология институтун социальнай уонна этническэй психологиятын кафедратын старшай преподавателэ, үөрэх чааһыгар дириэктэри солбуйааччы.***

-Оконешникова А.П. концепцияны оҥорууга үлэтэ улахан суолталаах. Уйулҕа үөрэҕэр тылдьыт тахсыбыта. А.Е. Кулаковскай айымньыларын психологическай өрүттэрин ырыппыппыт. Билигин инсульт кэннэ саҥалара мөлтөөбүт дьон, психологическай көмөнү ылалларыгар анаан тылбаастаан үлэ оҥоро сылдьабыт. Бу үлэбит күһүҥҥү форумҥа тахсара буоллар улахан ситиһии буолуо этэ.

***Андросова Юлия Владимировна, Саха Өрөспүүбүлүкэтин Национальнай оскуолаларын чинчийэр научнай институт научнай үлэһитэ.***

-Оскуола иннинээҕи саастаах оҕолорго улахан болҕомто наада. Билигин төрөппүт оҕотун сахалыы үөрэтиэн баҕарар эрээри оҕо онно бэлэмэ суох буолар. Үөрэххэ киирэн баран маннык оҕо улахан мэһэйи көрсөр.

Биһиги институппут бу боппуруоска күүскэ үлэлэһэр. Төрөппүт оҕотун эрдэттэн бэлимниирэ наада. Икки тылынан саҥарар оҕо чинчийии көрдөрөрүнэн ордук сайдыылаах, толкуйдуур дьоҕура күүстээх. Психологическай арыаллааһын, кэтээн көрүү баар буолара ирдэнэр.

***Валентина Никифоровна Егорова, М.К. Аммосов аатынан ХИФУ преподавателэ****.*

-Концепция научнай өттүнэн хааччыллыыта ситэтэ суох. Уйулҕа институтун үлэһиттэрэ оҕо омук быһыытынан хайдах бэйэтин сыаналанарын, хайдах ылынарын чинчийиэн наада.

Концепция оҕолоро тута харахха быраҕыллаллар. Оҕо оскуолаҕа ситиһиилээх буоллаҕына олоҕор эмиэ ситиһиилээх. Оскуолаҕа ситиһиилээх оҕолору иитиэхтээхпит.

Кут-сүр өттүнэн уйулҕаны үөрэтии барыахтаах. Уйулҕа үөрэҕэр уу-сахалыы көрүү намыһах. Барыта тылбаас үлэлэлэринэн, тас дойду учуонайдарын матырыйаалларынан үлэлиибит.

Эйгэни тэрийии күүскэ бара турар. Дьиэ-уот (Өрөспүүбүлүкэтээҕи лицей, Саха гимназия, ЯГНГ) оҕо иитиитигэр улахан суолталаах. Ол түмүгэр төрөппүт өйдөөтө, сахалыы оскуолаҕа биэрэ сатыыр буолла. Ил Дархаҥҥа сахалыы осколалар тустарынан сурук бэлэмниир уолдьаста.

**3 хайысха. Үүнэр көлүөнэни национальнай култуураҕа уһуйуу, өбүгэ үгэстэрин үөрэтии, норуот кутун-сүрүн, үтүө өйүн-санаатын киһи-аймах уопсай култууратын кытта дьүөрэлээн иҥэрии.**

***Попова Галина Семеновна, пед.н.х. ХИФУ Хотугулуу-Илиҥҥи норуоттарарын тылларын уонна култуураларын институтун культурология кафедратын профессора.***

-Тиэрмиҥҥэ эрэ үлэлиир тутах, өйдөбүлгэ эмиэ үлэ барыахтаах. Икки тылланыыттан куоппаппыт. Оҕоҕо эйгэни тэрийэн, научнай өттүттэн хааччыйыах тустаахпыт. Сылгы-сүөһү иитиитигэр оҕо сыстыбат буолла.

***Анатолий Николаевич Павлов-Дабыл, РЛ учуутала.***

-Тылы, литератураны, култуураны тус-туспа үөрэтии сыыһа. Бу барыта бэйэ-бэйэтин кытта вкса сибээстээх. Философията суох үөрэх туһата суох. Онон оҕоҕо норуот муудараһын, философиятын иҥэриэхтээхпит.

Маны барытын холбоон үөрэх кинигэтигэр киллэрдэхпитинэ туохтан да күндү учебник тахсыаҕа.

***Слепцов Виталий Архипович. Айыы Кыһатын учуутала.***

-Төрөппүттэри оскуола иитэр-үөрэтэр үлэтигэр сыһыаран бииргэ оҕо сайдарын туһугар үлэлиибит. Ийэ, аҕа түмсүүлэрин тэрийэбит. Сайыҥҥы оҕо сынньанар, үлэлиир лааҕырдара баар буолуохтаахтар. Саха оҕото тутан-хабан, бэйэтэ оҥорон көрдөҕүнэ астынар, этигэр-хааныгар иҥэринэр. Сайыҥҥы от үлэтигэр, Мандар Уус лааҕырыгар үөрэнээччилэрбитин сырытыннарабыт.

***Екатерина Петровна Чехордуна, пед.н.х., ХИФУ Пединститутун этнокультурнай үөрэхтээһин сүрүннүүр научнай үлэһитэ.***

-Аналитическай киин баар буолуохтаах. Манна Национальнай оскуолалары чинчийэр институт өрөспүүбүлүкэ бас билиитигэр кэлэрэ буоллар ырытар, чинчийэр киин буолуо этэ.

Култуураны үөрэтии уруок таһынан үлэҕэ бэриллэрин учуоттаан, үлэ араас хайысхата барыахтаах уонна быргыраама, бырайыак араас көрүҥүнэн хааччыллыахтаах.

Каадыр боппуруоһугар ХИФУ Педагогическай института этнокультурнай үөрэхтээһиҥҥэ анал дисциплиналары, факультативтары былаанныыр.

***Дедюкина Людмила Георгиевна, Саха гимназиятын дириэктэри солбуйааччы.***

***Иванова Алена Васильевна, Саха Өрөспүүбүлүкэтин национальнай оскуолаларын чинчийэр институт сүрүннүүр научнай үлэһитэ.***

-2015-2016 сылга начаалынай кылааска Саха Өрөспүүбүлүкэтин норуоттарын култууратын предметигэр учебнай кэмпилиэктэри оҥоро сылдьабыт. Маннык таһымнаах кэмпилиэктэри оҥорууга биһиги институт бэлэммит.

**4 хайысха. Билии-көрүү предметтэрин, духовнай, эстетическэй, физическэй уонна үлэҕэ иитии сүнньүнэн национальнай-региональнай компонены туттуу.**

***Семенова Светлана Степановна, пед.н.к., Саха Өрөспүүбүлүкэтин Национальнай оскуолаларын чинчийэр научнай институт дириэктэрэ.***

-«Тосхол» бырагырааматын саҥардыы үлэтэ барыахтаах.

Кэнсиэпсийэни саҥардыы үлэтигэр 4 сүрүн күүс үлэлиэхтээх: политика – Үөрэх министиэристибэтэ – научнай үлэһиттэр – профессиональнай түмсүү (общественнай экспертиза).

***Кривошапкина Ольга Милентьевна, пед.н.д., ХИФУ естественнэй наукаларын институтун профессора.***

-Нужно разработать УМК с региональными материалами по географии, карты, атласы на якутских языках.

Повысить статус форума, сделать международной. Пригласить с регионов для обмена опытами.

Организовать круглый стол посвященный национально-региональному компоненту предметного содержания.

**Собакин Петр Иванович, *Чурапчытааҕы физкультура уонна спорт институт факультетын декана.***

**-**Физкультура тиэрминнэрин сахатытыыга үлэлэһэбит.

***Федорова Марианна Макаровна, 20-с оскуола саха тылын уонна култууратын учуутала.***

-20-с оскуолаҕа 2006 сылтан сахалыы кылаастар арыллан үлэлииллэр. Билигин көрдөххө саха тыла ыарахан диэн сахалыы үөрэппэттэр.

Саха тыла государственнай буоларын быһыытынан нуучча кылаастарыгар эмиэ тэттик хонтуруолунай, бэрэбиэркэлиир үлэни ыытыахха диэн этии киллэрэбин.

***Барашкова Жанна Федоровна, Чурапчы улууһун Бахсы оскуолатын учуутала.***

-Саха тылын, литературатын уонна култууратын учебниктарынан, саҥардыллыбыт бырагыраамаларынан хааччыйыы.

1 кылаастан 11 кылааска диэри биир тыыннаах, биир систиэмэнэн оҥоһуллубут учебниктар наадалар.

Ийэ тылы үөрэтиигэ аһара быраабылаҕа хааччахтанан хааллыбыт, оҕо айар, толорор эрчиллиилэрэ олус аҕыйахтар.

Билиҥҥи үйэҕэ араас программалар, компьютер, телефон сайдан дифтонг сүтэрэ кутталланна.

Сомоҕо домох тылдьытын саҥардан, сөргүтэн оҥорорго.

Төрүт култуураны билбэккэ эрэ тылы үөрэтэр көдьүүһэ суоҕун бэлиэтиибин. Хомустуур, ыллыыр-туойар, саха култууратын үчүгэйдик билэр учуутал оҕону үөрэтиэхтээх.

Билигин дьон-сэргэ сыыһа-халты туттуон баҕарбат үйэтэ кэллэ, сахалыы эйгэ күүскэ тэрилиннэ, барыны-бары интэриэһиргиир, култууратын үөрэтэн сөпкө оҥоро сатыыр. Маны өйүөххэ наада.

Саха тыйаатырыгар, НВК Саха хампаанньаҕа көрдөһүү – суруйааччылар олохторун туһунан урут уһуллан хаалбыт биэриилэри, учуонайдар үлэлэрин сырдатар документальнай киинэлэри, испиктээкиллэри, ыһыахтары оҕо туһанарыгар, учууталларга көрдөрөн, босуобуйа оҥорон таһааралларын ситиһиэххэ.

**5 хайысха.** **Аҕыйах ахсааннаах хотугу норуоттар тылларын өрүһүйэн, кыра оҕо тэрилтэтигэр уонна оскуолаҕа төрөөбүт тылы киэҥник, дэлэйдик туттар усулуобуйаны тэрийии.**

***Шадрин Вячеслав Иванович,* *Аҕыйах ахсааннаах хотугу норуоттар ассоциацияларын вице-бэрэсидьиэнэ***

**-**Эҕэрдэ тыл.

***Розалия Серафимовна Никитина, Национальнай оскуолалары чинчийэр научнай институт сүрүннүүр научнай үлэһитэ.***

-Хотугу аҕыйах ахсааннаах норуоттар тылларынан үөрэх кинигэлэрэ, босуобуйалар Национальнай оскуолалары чинчийэр институтка оҥоһуллан араас издательстволарга таҕыстылар.

***Мария Петровна Погодаева, СӨ Ил Дарханыгар Аҕыйах ахсааннаах хотугу норуоттар сэбиэттэрин чилиэнэ, «Аан дойду табаһыттара» Ассоциация сүбэһитэ.***

-Из-за отсутствия утвержденного единого эвенского алфавита, усилия по обучению эвенскому языку сводятся на нет. Поэтому прошу от имени КМНС, эвенов Якутии утвердить своим Постановлением алфавит эвенского языка с учетом всех особенностей эвенского языка, т.к. имеется достаточно солидная научная база.

Просим Правительство РС (Я) вернуть Институт национальных школ в республиканскую собственность для продолжения его работы по дальнейщей реализации Концепции обновления и развития национальных школ в РС (Я). В данное время носители языка стремительно уходят. Нужно сохранить и зафиксировать в цифровых носителях их языки, культуру для подрастающего поколения. А институт, на мой взгляд, компетентен выполнять данную работу и разработать учебники для КМНС.

***Варвара Григорьевна Белолюбская, ф.н.х., ХИФУ Хотугулуу-илиҥҥи норуоттар тылларын уонна култуураларын, Хотугу норуоттарын үөрэтэр кафедра сэбиэдиссэйэ.***

Российскай Федерация үөрэҕириитин иһинэн тахсыбыт 1958 с. бигэргэммит сурук-бичик быраабылаларын, алпаабытын сүрүн докумуон быһыытынан эбээннии тылы үөрэтиигэ туһаныахха. Бу докумуону кэһии – тылы төрдүттэн суох оҥорууга төһүү буолара саабаҕа суох.

**6 хайысха. Олохтоох усулуобуйаттан уонна баар кыахтан көрөн, араас тииптээх оҕо тэрилтэтин, национальнай оскуоланы арыйыы, үөрэх былаанын араас барыйаанын туһаныы.**

***Надежда Константиновна Тимофеева, Дьокуускай куорат Думатын дьокутаата, Саха-политехническай лиссиэй дириэктэрэ.***

-Өрөспүүбүлүкэ 38 политехническай оскуолалара бэйэбит түмсүүлээхпит. Политехническай хайысхалаах оскуолалары концепцияга туспа түһүмэх курдук киллэрэн өйөөһүн наада. Промышленноһы үөрэтэн, профессиональнай бэлэмнээһин диэни оҕолорго киллэрэбит. Билигин үрдүк таһымнаах, киэҥ билиилээх математика, физика учууталлара үлэлии кэлбэттэр, онон кадр боппуруоһа уустук.

***Валентина Васильевна Софронеева, п.н.х., Саха гимназиятын дириэктэрэ.***

-Эҕэрдэ тыл.

Биһиги гимназия төрөөбүт тылы сэргэ араас омук тылын тэҥҥэ тутан үөрэтэбит. Концепция киирэр кэмигэр арыллыбыт оскуола буолабыт. Үөрэх хаачыстыбата 90% тахсыбыта бу үбүлүөйдээх сылга бэлэх буолла.

**7 хайысха. Оҕону дьиҥнээх олоххо уонна үлэҕэ бэлэмнээһин, саҥа экономическай сыһыаҥҥа көһүү ирдэбилин учуоттааһын.**

***Марина Васильевна Сивцева, Үөрэх министиэристибэтин стратегия, анализ уонна мониторинг сүрүн үлэһитэ.***

-Оҕону үлэнэн иитии күүскэ сайдыахтаах, идэҕэ үлэнэн үөрэтии инники күөҥҥэ тахсыахтаах. 1992 сыллаахха 3 агрооскуола баар этэ. Билиҥҥи туругунан 96 оскуола баарыттан 26 оскуола идэ биэрэргэ лицензиялаахтар.

Үөрэх министиристибэтэ сокуон-быраап өттүнэн хааччыйар, көс, аграрнай, оскуолалары өйөөн араас тэрээһиннэри ыытар.

Тыа сирин оскуолалара оҕоҕо идэ биэрэр лицензияны ылар үлэлэрин күүһүрдэргэ (суоппар, тракторист, животноводчество, огородничество).

Учууталларга, маастардарга анаан куурустары тэрийии.

***Жирков Николай Семенович, СӨ агрооскуолаларын сойуустарын дириэктэрэ.***

-Оҕону үлэҕэ уонна үөрэххэ бэлэмнээһин. Билигин биһиги ырыынак усулуобуйатыгар олоробут, онон урбаан эйгэтигэр саха оҕотун бэлэмниэххэ наада. Саха Өрөспүүбүлүкэтигэр 2 «Школьный бизнес-инкубатор» үлэлэтэ турабыт. Оҕо 14 сааһыттан бэйэтэ урбаан дьыалатын тэринэр кыахтаах. СӨ үрдүнэн 5 оскуола оҕото регистрацияламмыта биллэр. «Урбаан сатабылын оҕоҕо иҥэрии», «Предприниматель» диэн туспа хайысха быһыытынан киллэрэн үөрэтэр кэм кэллэ. Тэттик бизнеһы сайыннаран, агрооскуолаларга бу хайысхалары киллэрии.

Билиҥҥи туругунан босуобуйа тиийбэт. Кондратьев П.П. 1996 сыллаахха таһаарбыт «Үөрэнээччини экономика эйгэтигэр сыһыарыы» диэн үлэтин туһаналлар.

***Федоров Гавриил Михайлович, Национальнай оскуолалары чинчийэр научнай институт сүрүннүүр научнай үлэһитэ.***

-Агрооскуолаларга төрүт дьарыгы сөргүтүү үлэтэ барар. 1-4 кылаастарга «Төрүт дьарык» босуобуйа оҥоһуллубута. Естественнай үөрэх салаатын туспа секция быһыытынан форумҥа ырытыахха наада.

Тахсар кинигэлэргэ тираж олус аҕыйах, онон оскуолаларга тиийбэт.

***Изабелла Сидоровна Иванова, Тулагы агпрофилированнай оскуолатын дириэктэрэ.***

-Дьарыгы, тылы уонна култуураны биир систиэмэҕэ киллэриэххэ наада. Хас биирдии агрооскуолаларга үбэ-харчыта көрүллэн лааҕыр арыллыахтаах.

ЕГЭ-ны тылбаастыыр наада дуо? Хонтуруолунай үлэлэр тылбаастаналлара наада.

Үлэ бочуоттанарын концепцияга киллэриэххэ. Оскуолаҕа үөрэтии итэҕэлтэн саҕаланыахтаах.

Агрооскуоларга аналлаах сахалыы тыыннаах учебниктар, босуобуйалар оҥоһуллан тахсалларын кэтэһэбит.

**Аһаҕас микрофон**

**Татьяна Михайловна Ильина, «Эркээйи» программа авторскай коллективын салайааччыта.**

-Оҕо айылҕаттан айдарыгын 2-3 сааһыттан арыйыы. Манна сөптөөх үлэ барбат. Усулуобуйаны тэрийии, чинчийии, эйгэни тэрийии үлэтин ыытыахтаахпыт. Түөлбэнэн үлэ.

**Аммосов Петр Револьдович, Ил Түмэн депутата.**

-Багдарыын Сүлбэ кэннэ топонимиканан дьарыктанар киһи суох. Производство, тэрилтэ тиэрминнэригэр болҕомто уураргыт буоллар үлэ сууххайдык барыа этэ. Оҕолорго аналлаах испиктээкиллэри элбэтии.

**Михаил Петрович Алексеев– Дапсы.**

-Саха тылынан толору саҥарар киһи аҕыйах. Сахалыы саҥарар култуураны көрүнүҥ. Ийэ тыл үйэлээх үгэһиттэн туораан дорҕоону үтүрүйүү баар. Дорҕоон дьүөрэлэһиитэ – тыл сүппэт үйэлээх үгэһэ. Буолар мунньахха саха тылын үйэлээх үгэһигэр анаан туспа кэпсэтии тахсыан наада.

Председатель круглого стола:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Секретарь круглого стола: \_\_\_\_\_\_\_\_\_\_\_\_\_\_ /Саввинова А.Д., научный сотрудник ФГБНУ «Институт национальных школ РС (Я)»/